— У апошні час у школах значна павялічыўся дакументаабарот. Работа з дакументамі аднімае нямала часу, ды і сіл, — пацвярджае агульную думку Святлана Міхайлаўна. — Асноўная складанасць заключаецца ў тым, што работа з дакументацыяй з’яўляецца неад’емнай часткай дзейнасці намесніка дырэктара па выхаваўчай рабоце, педагога-арганізатара, сацыяльнага педагога, класных кіраўнікоў, патрабуючы не столькі назапашвання яе, колькі сістэмнага аналізу з наступнымі высновамі і рэкамендацыямі. Таму ўзнікае неабходнасць павышэння эфектыўнасці работы ўстановы адукацыі з дапамогай змяншэння часу, неабходнага для запаўнення ўсёй дакументацыі, якая выкарыстоўваецца школай у працэсе яе дзейнасці. Такім чынам, паўстае пытанне аб аўтаматызацыі кіравання дакументаабаротам. У сувязі з гэтым ва ўстановах адукацыі вельмі актыўна развіваюцца інфармацыйныя тэхналогіі, яны атрымліваюць усё больш шырокае распаўсюджванне і прымяненне. І наша школа — не выключэнне. Гэта звязана з тым, што аб’ём інфармацыі, якая апрацоўваецца і выкарыстоўваецца школай у працэсе функцыянавання, пастаянна ўзрастае, а бягучая інфармацыя абнаўляецца. Выкарыстоўваючы інфармацыйныя тэхналогіі, можна перавесці ўсю дакументацыю школы ў электронны выгляд, што павышае зручнасць апрацоўкі дакументаў, а таксама эфектыўнасць функцыянавання школы. Зыходзячы з рэалій нашага часу, можна зрабіць выснову, што традыцыйная форма вядзення дакументаабароту састарэла і павінна быць заменена на электронную.